TKO JE DIJETE ŽRTVA KAZNENOG DJELA?
Dijete si ako u trenutku kada se kazneno djelo dogodilo još nisi imao/la 18 godina.
Žrtva si ako ti je netko kaznenim djelom:
· ozlijedio tijelo ili si se zbog toga razbolio,
· izazvao loše osjećaje, poput straha ili tuge,
· uzeo ili oštetio tvoje stvari,
· nije poštovao tvoja prava, kao što su pravo na sigurnost ili zaštitu.

· Ti si žrtva ako ti je netko kaznenim djelom naštetio (tjelesno, emocionalno ili materijalno) ili ako je povrijedio tvoja prava.


RAD S DJETETOM ŽRTVOM

Ako si dijete žrtva, s tobom rade policija, državno odvjetništvo i sud.
Kada s tobom razgovaraju ili odlučuju o tebi, moraju:
· biti ljubazni i paziti da ti ne bude još teže,
· misliti na to što je za tebe najbolje,
· provjeriti razumiješ li svoja prava,
· prije ispitivanja provjeriti trebaš li kakvu pomoć ili zaštitu.


PRAVA

Kao dijete žrtva imaš ista prava kao i druge žrtve.

Pomoć i zaštita
· Mogu ti pomoći liječnici – učinit će samo ono što je stvarno potrebno.
· Mogu ti pomoći osobe koje pomažu ljudima kada im je teško: psiholog, socijalni pedagog, socijalni radnik ili drugi stručnjaci ako to trebaš.
· Mogu ti pomoći stručnjaci za djecu na sudu ili u zavodu za socijalni rad.
U postupku (postupak su razgovori s različitim ljudima)
· Uz tebe može biti osoba kojoj vjeruješ.
· Prema tebi se moraju odnositi s poštovanjem.
· Razgovori moraju trajati kratko i bez nepotrebnog ponavljanja.
Što možeš učiniti
· Možeš tražiti da se protiv osobe koja ti je nanijela štetu pokrene postupak na sudu.
· Možeš uz pomoć odvjetnika podnijeti tužbu sudu.
· Možeš sudjelovati u postupku na sudu jer ti je nanesena šteta (ti si oštećenik). To znači da možeš tražiti da ti se javi što se događa, što je odlučeno i slično.
Obavještavanje
· Ako to ti želiš, državni odvjetnik obavještavat će te o svemu.
· Ako to ti želiš, javit će ti ako se okrivljenika pusti iz pritvora, istražnog zatvora ili na slobodu. Okrivljenik je osoba za koju se sumnja da ti je nešto loše učinila.
· Ako to ti želiš, javit će ti kada postupak na sudu završi i donesena je odluka što će biti s okrivljenikom.



Zato što si dijete imaš i dodatna prava 

Pravna pomoć
· Država ti plaća odvjetnika.
· Prije ispitivanja možeš razgovarati sa savjetnikom. Savjetnik je osoba koja razumije tvoja prava i potrebe i može ti pomoći. Njega također plaća država.
Zaštita privatnosti
· Tvoji osobni podaci moraju ostati tajni.
· U postupku se isključuje javnost. Znači, o tvojem se slučaju ne smije govoriti izvan suda. Zbog toga su u sudnici samo suci, odvjetnici i druge osobe koje moraju sudjelovati u postupku. Oni ne smiju govoriti o tvom slučaju izvan sudnice. Za to mogu biti kažnjeni.
· Odgovaraš samo na pitanja koja su važna za kazneno djelo. 
Tijekom razgovora i ispitivanja
· U policiji i državnom odvjetništvu možeš tražiti da te ispituje osoba istog spola.
· Trebaju te ispitati preko kamere i mikrofona. To znači da nisi u istoj prostoriji s okrivljenikom. Razgovor se snima, pa najčešće ne moraš dolaziti na sud. Rijetko se dogodi da te trebaju ispitati ponovno. I tada će se opet ispitati preko kamere i mikrofona.
· Ne mogu te prisiliti da govoriš ili te kazniti ako ne govoriš.
Ako nemaš roditelja ili postoji sukob interesa
· Ako nemaš roditelja, sud će ti imenovati posebnog skrbnika. To će učiniti i ako roditelji ne mogu ili ne žele štititi tvoja prava. Posebni skrbnik štiti tvoja prava.


KAKO IZGLEDA POSTUPAK

1. U policiji
· Kazneno djelo prijaviš u policiji.
· U policijskoj postaji policijski službenik za mladež razgovara s tobom. Razgovara i s tvojim roditeljem ili skrbnikom. Može zatražiti podatke od zavoda za socijalni rad i škole.
· Policija odmah javi sve državnom odvjetniku.
2. Nakon prijave
· Državni odvjetnik u tri dana traži da sud održi službeni razgovor s tobom (to se zove dokazno ročište). Sud odredi datum ročišta.
· Na tom te ročištu ispituju o tome što se dogodilo.
3. Poziv na sud
· Sud poziv za tebe šalje tvojim roditeljima.
· Na sudu s tobom prvo razgovara stručna osoba koja zna raditi s djecom. Ta osoba ti pomaže i objašnjava kako će razgovor izgledati. Objasni ti i koja su tvoja prava, obaveze i mogućnosti.
4. Ispitivanje
· Sudac za mladež postavlja pitanja putem stručne osobe. Razgovor se vodi preko kamere i mikrofona. 
· S tobom u prostoriji je samo stručna osoba. Uz tebe može biti i netko kome vjeruješ.
· Razgovor se snima. Snimka postaje dio sudskih dokumenata i koristi se kao dokaz.
· Samo iznimno sud će te ponovno pozvati na razgovor.
5. Rasprava i odluka
· Rasprava je dio suđenja na kojem sud odlučuje je li osoba počinila kazneno djelo. Na raspravi sud prikazuje snimku tvog razgovora. Ti ne moraš dolaziti na raspravu. Na raspravu dolazi tvoj odvjetnik.
· Kada postupak završi i odluka postane konačna, o tome će tebe i tvoje roditelje obavijestiti tvoj odvjetnik.

VAŽNE RIJEČI

Kazneno djelo
Ozbiljna zabranjena radnja (kršenje zakona). Zbog toga policija i sud pokreću postupak.

Postupak
Sve što policija, državni odvjetnik i sud rade nakon prijave kaznenog djela

Državni odvjetnik
Na sudu optužuje osobu da je počinila kazneno djelo.

Sudac za mladež
Sudac za mladež i vijeće za mladež vode postupke u kojima sudjeluju djeca.

Ročište
Službeni razgovor na sudu.

Rasprava
Dio suđenja. Tada sud odlučuje je li osoba počinila kazneno djelo.

Okrivljenik
Osoba za koju se misli da je napravila kazneno djelo. Sud tek treba odlučiti je li kriva.

Žrtva
Osoba koju je netko povrijedio ili joj učinio nešto loše. To si ti ako su te povrijedili.

Odvjetnik
Pravnik koji zastupa osobe i štiti njihova prava. Važna su dva odvjetnika. Odvjetnik opunomoćenik štiti tvoja prava – prava žrtve. Odvjetnik branitelj štiti prava okrivljenika.

Istražni zatvor ili pritvor
Kada sud odluči da osoba (okrivljenik) mora biti u zatvoru dok traje postupak.

Dokaz
Nešto što pomaže sudu da utvrdi istinu. To može biti ono što netko kaže (iskaz), poruka ili dokument.

Osobni podaci
Podaci po kojima se može utvrditi tvoj identitet. Na primjer ime, adresa ili škola, datum i godina rođenja.

Posebni skrbnik
Osoba koju imenuje sud. Ona štiti tvoja prava ako roditelji to ne mogu ili ne smiju.

Sukob interesa
Ponekad roditelji i djeca ne žele istu stvar. Ako ti želiš jedno, a tvoji roditelji drugo, znači da su vaši interesi u sukobu.


